นายกรัฐมนตรีประทับใจการจัดประชุม ครม.สัญจรภาคอีสาน ย้ำเดินหน้าทำงานเพื่อคนไทยทั้งประเทศ
นายกรัฐมนตรีประทับใจการจัดประชุมคณะรัฐมนตรีสัญจรภาคอีสาน ย้ำเดินหน้าทำงานเพื่อคนไทยทั้งประเทศ

พลเอก ประยุทธ์  จันทร์โอชา นายกรัฐมนตรี กล่าวภายหลังเสร็จสิ้นการประชุมคณะรัฐมนตรีนอกสถานที่ภาคอีสาน ว่า รู้สึกดีใจที่ได้มาลงพื้นที่พบกับประชาชน พร้อมชมว่าประชาชนชาวอีสานมีความน่ารัก ทำให้มีความประทับใจและยืนยันว่าตนเองจะทำงานเพื่อแก้ปัญหาให้ประชาชน เช่นเดียวกับประชาชนในทุกจังหวัด เพราะตนเองเป็นนายกรัฐมนตรีของคนทั้งประเทศ  ซึ่งการลงพื้นที่ครั้งนี้ ถือว่าได้ติดตามการทำงานเพื่อประชาชน ทั้งเรื่องของการแก้ปัญหาน้ำท่วม ที่ได้เร่งรัดโครงการเพื่อบริหารจัดการน้ำ โดยเฉพาะการเพิ่มพื้นที่กักเก็บน้ำ เพื่อไม่ให้เกิดปัญหาน้ำท่วม น้ำแล้ง  ขณะที่ปัญหาที่ดินทำกินนั้น รัฐบาลกำลังเร่งแก้ไข ซึ่งเมื่อการจัดทำแผนที่อัตราส่วน 1 ต่อ 4,000 แล้วเสร็จ ก็จะทำให้เห็นภาพชัดเจนในการแก้ปัญหา พร้อมกันนี้จะต้องพิจารณาเรื่องของการสร้างแรงจูงใจให้ภาคเอกชน ซึ่งมีที่ดินรกร้างว่างเปล่า หันมาปลูกพืชยืนต้น เพื่อเพิ่มพื้นที่สีเขียวของประเทศ


ส่วนระบบโครงสร้างพื้นฐาน นายกรัฐมนตรี กล่าวว่า วันนี้ คณะรัฐมนตรีได้อนมุติงบประมาณ 2,600 ล้านบาท เพื่อยกระดับเส้นทางรถไฟทางคู่ ที่ผ่านตัวเมืองนครราชสีมา ซึ่งเป็นการพิจารณาตามเหตุผลและความเหมาะสม  นอกจากนี้ ยังได้สั่งการให้พิจารณาแผนก่อสร้างถนนอ้อมเมืองนครราชสีมา ลดปัญหาการจราจรติดขัด
 

ขณะที่การหารือกับภาคเอกชนในพื้นที่ นายกรัฐมนตรี เปิดเผยว่าภาคธุรกิจยังพอใจกับเสถียรภาพและสถานการณ์ความมั่นคงในขณะนี้ และยังเชื่อมั่นในสถานการณ์บ้านเมือง ที่ทำให้สามารถประกอบธุรกิจได้  ส่วนการประชุมคณะรัฐมนตรีสัญจรครั้งต่อไปนั้น อยู่ระหว่างการพิจารณาว่าจะจัดขึ้นที่ภูมิภาคใด